open-index/open-wikipedia-markdown huggingface dataset:
Banana shimaron

**Banana shimaron** (*Myrmecophila humboldtii*) ta un especie di orkidea. E especie a keda deskribí dor di Heinrich Gustav Reichenbach bou di e nòmber *Epidendrum humboldtii*. Robert Allen Rolfe a clasifica e especie den e género *Myrmecophila*. 

## Origen i habitat
Su area di distribucion natural ta extende den e planonan abou di Colombia y Venezuela y e islanan ABC. Riba e islanan e tin presencia den e partinan mas halto di parke nacional di Christoffel, na zuidoost di Rincon y den e Parke Nacional Arikok. Na Aruba e especie ta practicamente extinto y ta wordo protega pa ley desde 2017. 

## Descripcion
E sorto ta epifitico. Su pseudobulbonan cilindrico ta crece entre 15 pa 20 cm di altura y ta hol di paden. Den e cavidad tin colonianan di fruminga, cu ta proteha e partinan vulnerabel di e planta, manera e raiznan. Na cada bulbo tin dos of tres blachi rigido ku ta parce di cueru. Na final di e stelchi di flor, cu ta mas ku un meter largo, tin un troshi di seis te cu dies flor den forma di pluma. E flor cu perfume por tin un diametro di entre 5 pa 7 centimeter y ta varia den colo for di ros cla te biña. Den e paisnan di origen e temporada di florece ta generalmente den luna di juli/augustus.
United People's Party

**United People's Party** (papiamentu: **Partido di Pueblo Uní**, abreviá UP) ta un partido polítiko na Sint Maarten, ku tabata aktivo for di 2010 te ku 2018 i despues un fusion temporal ku Democratic Party (DP) a bolbe wòrdu aktivá for di fin di 2019. E ta strukturalmente ta un di e partidonan di mas grandi di Sint Maarten. 

E partido a ser fundá dia 24 di yüli 2010 dor di Theo Heyliger, despues ku el a kibra ku partido DP na 2009. Bou di su liderazgo, UP tabata e ganadó grandi den tres elekshon parlamentario konsekutivo. Na 2010 e partido a logra seis di e diessinku asiento den parlamento di Sint Maarten, mientras na elekshon di 2014 i 2016, el a logra 7 i 5 asiento respektivamente. Dia 14 di mart 2014 e partido a bira entidat legal komo asosiashon.

E partido tin un ideologia di separatismo. E ta apoyá abolishon di e idioma hulandes komo idioma ofisial na Sint Maarten, i e independensia di e isla for di Reino Hulandes.

Dia 5 di yanüari 2018 a bira konosí ku e partido a bai fusiona ku DP i huntu lo sigui bou di e nòmber United Democrats (UD).  Durante e elekshon parlamentario di 2018, UD a optené shete asiento.

Desde su reaktivashon Rolando Brison ta lider di partido. Despues di a logra 4 asiento na elekshon 2020 UP a forma un koalishon ku NA bou di gabinete Jacobs II (2020-2024). Na elekshon 2024, tantu UP komo NA mester a entrega asiento i despues a keda sin haña apoyo di otro partidonan pa forma un gobièrnu mayoritario. Apesar di ta e di dos partido mas grandi ku 3 asiento UP a bira partido di oposishon den parlamento. Dia 19 di yanüari e partido a anunsiá ku lider di partido Roland Brison a tuma retiro i a wòrdu sigui pa Omar Ottley.
Taino

**Taíno** tabata un poblashon indígena ku tabata biba den teritorionan rondó di laman Karibe, riba e islanan Hispañola, Bahamas, Cuba, Jamaica, Puerto Rico, Turks i Caicos i e islanan panort di Antia Menor.

Nan tabata famia di e Arawaknan òf tabata un supgrupo di e pueblo ei. E taíno ta konosí prinsipalmente komo e promé indjannan ku Cristóbal Colón a topa na 1492. Ta estimá ku e kantidat di taíno ku tabata na bida na 1492 ta varia for di algun shen mil te ocho mion. Nan tabata dividí den tribunan, ku tabata wòrdu dirigí dor di un kasike (cacique). Ayiti ("Pais di Serunan Altu") tabata e nòmber taíno di Hispaniola, ku despues (na e banda ost) a bira konosí komo Haiti. Na fin di siglo 16, e taíno a disparsé komo un pueblo separá, entre otro pa motibu di malesanan ku e kolonisadónan di Oropa a trese kuné. Sinembargo, hopi habitante di e área aki ta desendiente di e taíno; investigashon di DNA na Puerto Rico a mustra cu 61% di e poblashon tin antepasadonan taíno.

## Origen
Tin dos teoria:
* un grupo ta bisa ku e taíno ta bini di e kuenka di Amazonas i ta famia di e Yanomama. Nan lo a emigrá via di e vaye di Orinoco riba e kosta nort.
* otro grupo ta bisa ku nan ta bini di e Andes kolombiano.

## Idioma
Ounke e pueblo taíno a disparsé, tin hopi palabra di e idioma taíno ku ainda ta usá, manera: horkan, kanoa, barbekiú, hamaka, tabako, kanibal, barakuda, maishi i sabana. Tambe nòmbernan pa kuminda manera piña, pinda, batata, batata dushi, yuka (e base di tapioka), produktonan di hariña a haña nan kaminda den e idiomanan mundial.
Kiri Thode

**Demenson ‘Kiri’ Thode** (☆ 26 di febrüari 1991 na Kralendijk) ta un koredó boneriano den deporte di windsurf. Na inisio di siglo 21 e tabata un di e mihó windsurfernan den kategoria "freestyle" i na 2013 a titulá kampeon mundial den e disiplina aki.

## Biografia
Kiri Thode a nase na e isla di Boneiru i ta bini di un famia humilde piskadó. Na aña 1995 el a kuminsá surf na bientu huntu ku su primonan Everon "Tonky" Frans i Elton "Taty" Frans. Na 2003, na edat di diesdos aña, el a partisipá na su promé Kopa Mundial. Den e temporada 2007 el a logra yega e mihó di mundu. El a logra e di kuater puesto general y e aña siguiente el a gana e di dos puesto den e eventonan na Costa Teguise i Costa Calma den Islanan Kanaria. Despues el a alkansa seis biaha e di dos i di tres lugá den e ranking di freestyle, un kombinashon di windsurf, velosidat i akrobatismo. Thode a bira kampeon mundial pa promé biaha na 2013 dor di gana na Sylt (Alemania). Alabes e tabata e promé boneriano pa bira kampeon mundial den freestyle. Despues di a klasifika dos biaha mas den e top 3, Thode no por a sostene su nivel halto mas, y a bira nr. 17 na 2016 y nr. 21 na 2019.

Thode ta hopi kasero i ta sali for di Boneiru solamente pa eventonan di e kopa mundial i di bes en kuando pa fotoshootnan.

Na 2012 a produsí *"Children of the Wind"*, un dokumentario di 92 minut basá riba e bida di muchanan boneriano kende bou guia di Elvis Martinus a logra dominá e téknika di e deporte di windsurf. E pelíkula ta enfoká en partikular riba e dos ruman Frans i Kiri Thode i a sa di gana varios premio na festivalnan internashonal di sine.

## Prestashon
### World Cup rating

### Kopa Mundial
Thode a logra subi podio na 24 okashon, di kual sinku biaha na e promé lugá, diesdos biaha na di dos i 7 biaha na di tres lugá.
Annuar Kock

**Annuar Dave Kock** (☆ 3 di december 1991 na Aruba) ta un futbolista Arubano cu ta hunga mediocampo pa SV Estrella y e seleccion nacional di Aruba.

## Carera deportivo
Annuar Kock a nace na Santa Cruz y a cuminsa hunga futbol na SV Estrella. El a participa tanto den ekipo junioren como den ekipo adulto. Na 2010 AVB ta premi'e como mihor delantero di e campeonato division di honor pa temporada 2009/10.

### Internacional
Dia 12 di yüli 2011 durante e weganan clasificatorio pa mundial di futbol, Kock a haci su debut internacional subiendo veld na e di 66 minuut como suplente di Theric Ruiz den un derota di pinalti 5-4 contra Sint Lucia.  El a score su promé gol internacional casi tres aña despues, den un empate amistoso 2-2 cu Guam.

## Estadistica
### Internacional

#### Golnan internacional

## Link externo
* Profiel Annuar Kock, fbref.com
* Profiel Annuar Kock, wdbsport.com
* Stats internacional, worldfootball.net
Georges Pompidou

**Georges Jean Raymond Pompidou** (franses: [ʒɔʀʒ pɔ̃piˈdu]; ☆ 5 di yüli 1911 na Montboudif, Fransia - † 2 di aprel 1974 na Paris) tabata  un polítiko franses, presidente di Fransia desde 20 di yüni 1969 te su morto, dia 2 di aprel 1974. Previamente e tabata promé minister di Fransia bou di presidente Charles de Gaulle, di 1962 te 1968.
Max Nepomuceno

**Maximiliano Felino (Max) Nepomuceno** (☆ 1908 na Otrobanda - † 1975 na Kòrsou) tabata un artista visual yu di Kòrsou. Su obranan den estilo "bleki kòrtá" tabata úniko. Huntu ku Miss Lee, Ocalia i Olario, e ta wòrdu konsiderá komo e artista naïf di mas importante di siglo 20 na Kòrsou.  
 
## Biografia
Max Nepomuceno a nase na Otrobanda den un famia humilde ku un mama bandoná pa su tata, dos ruman muhé i un ruman hòmber. Despues di kaba skol básiko el a bai traha na e refineria Shell. Seguidamente el a traha komo trahadó di waf i na e servisio di pilotiá den waf te su penshun. E tabata un artista outodidakto ku a kuminsa komo hòbiista. Komo "blekero" e tabata krea tur sorto di obra for di pidanan di blek'i konserva of di skrap usando solamente un martíu, un skèr i algun klabu. Su figurinnan di metal despues tabata ser pinta. E obranan por ta di bida diario of basá riba personahenan históriko, religioso òf di folklor, pero tambe por ta basá riba idea i temanan mas abstrakto. Nepomuceno a produsi figurinnan traha te den tur detaye di entre otro Reina Juliana, Santa Birgen Maria i Hesu Kristu.

Nepomucemo tabata un artista úniko i a wòrdu introdusí na públiko dor di Paul Brenneker. E estilo di Nepomucemo ta ser yamá realismo primitivo; e mes tabata yama su arte "bleki kòrtá". Gradualmente su obra a haña rekonosementu komo arte.  Na aña 1969 el a ekshibí su obranan, huntu ku e popchinan folkóriko di Carmita Henriquez, na Lanthùis Bloemhof. Despues a sigui mas eksposishonnan ront mundu den paisnan manera Hulanda i Merka. Un kolekshon privá di su arte a wòrdu doná na Lanthùis Bloemhof, kaminda e ta ekshibí permanentemente. Tambe e ta representá den Museo di Kòrsou. Na 1975, despues di su fayesimentu, Brenneker a publiká e buki *Portretten in blik*.
Seru Mesa

**Seru Mesa** òf **Tafelberg** ta un seru ku un tòp plat na Kòrsou. Situá sùitost di e isla den serkania playa di Santa Barbara, Seru Mesa ta alkansá un altura di 196 meter i ta e di kuater seru mas altu na Kòrsou. 

Seru Mesa ta loke a sobrá di elevashon di piedra di kalki ku un tempu a abarká gran parti di Kòrsou. 

Na 1874, C.S. Gorsira M. a detektá fòsfat aki, kua a wòrdu miná pa NV Mijnmaatschappij Curaçao (MMC). E promé liña di ril na e isla a ser konstruí pa transporte di karga, ora ku na 1874 tabatin mester di transporte di fòsfat for di Seru Mesa pa e haf na Fuikbaai. Awendia MMC ta mina e piedra di kalki komo material pa konstrukshon.
Seru

Un **seru** (Aruba: **sero**) òf **montaña** ta un elevashon natural di tereno, ku ta un área limitá ku evidentemente ta mas altu ku su alrededor. E bandanan di un seru ta inklinashonnan ku ta bai mas òf ménos stret ariba; mientras e relieve riba i rònt di e seru ta grandi. Un montaña ta tipikamente altu i ta defini esaki komo un elevashon di mas ku 300 meter ariba su serkania; un elevashon mas abou ta ser yamá un seru.

Den geografia i geologia ta distinguí serunan segun altura, posishon òf e manera ku nan a nase. Ora hopi seru ta huntu, ta papia di serunan òf montañanan. Tiponan di serunan ta un kadena di seru, esta un of mas fila di seru ku ta konektá, òf un masívo di seru ku ta un agrupashon di seru ku ta pegá na otro.

Mayoria di e serunan na mundu a nase den regionnan kaminda plachinan tektóniko ta pega ku otro, tantu pa motibu di e aktividat di e plachinan tektóniko komo dor di volkanismo. E formashon di montañanan, y asina di mayoria di e serunan, ta e tema di e diferente siensianan geológiko.

## Karakterístika físiko
### Altura
E altura di un seru por wòrdu midi na vários manera. E altura apsoluto di un seru ta su altura relashoná ku nivel di laman. Komo ku e nivel di laman no ta meskos tur kaminda, un seru por tin diferente altura apsoluto. Esaki ta dependé di e punto di referensia ku ta wòrdu usá. Ademas, e altura di e puntanan di seru ku ta kubri ku eis por varia debí na eis ku ta smelt òf akumulá.

E altura relativo di un seru, tambe yamá *prominensia topografiko*, ta e diferensia den altura entre e punta i e sia di mas altu ku ta konekta na un seru mas altu. Sinembargo, no tin un definishon eksakto di kiko ta un seru independiente. Por ehèmpel, un punta por ta asina serka di un punta mas altu ku kasi no ta konsider'e un seru riba su mes.

Den Alpnan, ta papia di un punto di seru independiente si su *isolashon topografiko* ta mas ku 30 meter. Pa un seru independiente, un prominensia di por lo ménos 100 pa 300 meter ta konta. Den Himalaya, ku ta konsiderablemente mas altu ku e Alpnan, un prominensia mínimo di 500 meter ta wòrdu usá pa un seru independiente.

E seru di mas altu riba mundu ta Montaña Everest (ingles: *Mount Everest*). E serunan aki, e Himalaya, tambe ta e serunan di mas grandi na mundu. Sin embargo, ora ta kalkulá, no for di nivel di laman sino for di e tera plat rònt di dje, por konsiderá e volkan Mauna Kea na Hawaii komo e seru di mas altu. For di e método di midi aki, Mauna Kea ta mas altu ku Montaña Everest.

E seru mas altu konosí den e sistema solar ta Olympus Mons riba e planeta Mars. E seru aki ta mas o ménos 25 kilometer altu.
Geografia

**Geografia** (griego: γῆ, tera i γράφειν, skirbi) ta un disiplina sientífiko ku ta trata di e estudio di e superfisie terestre, traha mapa di formanan di, por ehèmpel, kultura, bida di mata i bestia, uso di medio ambiente i trafiko i deskripshon di paisahe rònt mundu.

Geografia i spesialismonan relashoná tin biaha ta ser referí huntu komo siensianan espasial. Geografia por ser distinguí for di siensia di tera, e nòmber kolektivo pa tur siensia natural ku ta studia e planeta tera. Geografia físiko ta parti di geografia i di siensia di tera, pero no di geografia sosial.
Sosiologia

**Sosiologia** ta e estudio di e relashonnan sosial entre hende, i partikularmente e aspekto polítiko, kultural, religioso i ekonómiko di sosiedat humano. E enfoke ta prinsipalmente e organisashon i kambionan riba kada tereno inkluso e problemanan sosial. Pregunta importante ta kon koheshon sosial, desigualdat sosial i identidat ta wòrdu realisá. Sosiologia komo un disiplina sientífiko a surgi na komienso di siglo 20, maske e término mes tabata wòrdu usá for di siglo 19 dor di un kantidat di pensadó, entre nan Auguste Comte. E disiplina akadémiko di awendia ta karakterisá pa un pluralismo teóriko i metodológiko i pues no konosé un teoria i método korekto so, sino ku por wòrdu dividi den diferente skol teóriko i metodológiko.

E enfoke tradishonal di sosiologia ta inkluí stratifikashon sosial, klase sosial, mobilidat sosial, religion, sekularisashon, lei, seksualidat, género i desviashon. Estudionan resiente a añadi aspektonan sosio-tékniko di e divishon digital komo un enfoke nobo. Komo ku tur esfera di aktividat humano ta ser afektá pa e interkambio entre e struktura sosial i e agensia individual, sosiologia gradualmente a amplia su enfoke pa otro tópikonan i institushonnan, manera salú i e institushon di medisina; ekonomia; militar; kastigu i sistemanan di kontrol; internet; sosiologia di edukashon; kapital sosial; i e ròl di aktividat sosial den desaroyo di konosementu sientífiko.
Mafalda Minguel

**Mafalda Juana Minguel** (☆ 8 di mart 1938 na Kòrsou - † 21 di desèmber 2024) tabata un artista musikal i kantante yu di Kòrsou. E tabata aktivo pa shete dékada i tabata konosí komo *Doña* òf *reina di kansion di [[Kòrsou]]*.

## Bida i karera
Mafalda Minguel a nase dia 8 di mart 1938 i a lanta na Ser'i Otrobanda den un famia grandi di dies yu. Su mama tabata ama di kas i su tata tabata traha na Shell. E tabata alumno di St. Martinusgesticht. For di chiki kantamentu tabata su pashon i e tabata konsidera esaki su hòbi. 

Ku 15 aña el a debutá dilanti di públiko ku Trio Caribe i a sigui pa presentá tambe ku Trio Pentagram i Trio Los Tiarucos. E tabata kanta bolero. Un aña despues el a kuminsa kanta ku banda. Su debut tabata ku e konhunto Sonora de Moda durante un presentashon na e club Jolly Fellows Society. Den e tempu ei e tabata un di e poko hende muhé ku tabata kantante di banda. E konhunto a kambia nòmber despues pa Konhunto San Hosé, Nueva Generashon i desde 1989 pa Arnell i su orkesta. Minguel na aña 1969 tabata e promé kantante femenino di Kòrsou ku a graba den e studio di Discomoda na Miami, Florida. El a partisipa na festivalnan di kansion, entre otro Festival Voz di Oro i Festival di Tumba. Na 1973 e tabata e promé muhé ku a kanta tumba durante e Festival di Tumba ku e kantika *Groovy Karnaval*. Durante e periodo ku el a partisipá semper el a klasifiká pa final i den dekada 1980 a haña diferente homenahe pa su partisipashon i dedikashon na e festival di tumba. Na aña 1995 e tabata e úniko persona ku a partisipa tur 25 aña na e festival; dos aña den koro y 23 aña como kantante. Den su añanan di gloria Mafalda Minguel tabata gosa di popularidat ku e kantikanan *Me cai de las nubes*, *Cenizas*, *Ti-Ti*, *Piñar del Rio*, *Mi so den boso*, tumba konosí di Luti Samson i *Me Siento Feliz*, un komposishon di Shon Ma.

Na 2012, un kansion di Minguel a wòrdu selektá pa e album di kompilashon ABC Island Primer dor di e seyo diskero aleman Network Medien.

Na 2017, Minguel tabata un di e ‘reinanan’ ku a aktua na e Konsierto di Caribbean Queens na Willemstad, huntu ku Izaline Calister i Shirma Rouse.

Apenas el a kaba skol Minguel a kasa ku e músiko Manuel Antonio Salsbach, mihó konosí komo Shon Ma i kende tabata forma parti di Konhunto San Hosé. Huntu nan tin seis yu, dos muhé i kuater hòmber, di kua tres (Sherman, Carlos i Arnell) a sigui den pasonan di nan mayornan musikal.

Mafalda Minguel ta fayesé dia 21 di desèmber 2024 na edat di 86 aña.

## Honor
* Na 1994, ora di a kumpli 40 aña den farandula, Minguel a wòrdu homenaheá dor di kolegio ehekutivo di Kòrsou.
* Mafalda Minguel tin un kaya ku su nòmber den bario di Bonam: *Kaya Mafalda Salsbach Minguel*.
* Na 2024 el a wòrdu rekonosí ku e Krus di Mérito Kòrsou pa su méritonan riba tereno kultural.

## Diskografia
### Single/EP
* *Teeners Love*
* *Pobre Mama / No Se Por Que*
### Album/CD
* *Den Farandula*
* *Amor di Mama*

## Link eksterno
* Medley Celia Cruz - Dibo D & Randal Corsen group with doña Mafalda Minguel, riba YouTube (2019)
Bob Wit

**Jacob Theodorus "Bob" Wit** (☆ 24 di desèmber 1952 na Haarlemmermeer (Hulanda) - † 16 di yanüari 2024 na Trinidad i Tobago) tabata un hurista i hues den e Korte Karibense di Hustisia, establesé na Trinidad i Tobago. Ademas e tabata e promé presidente di e Korte Konstitushonal di Sint Maarten. Durante 18 aña el a okupá varios funshon hudisial na Antias Hulandes, unda e tabata konosí komo hues Bob Wit.

## Biografia
Jacob Wit a studia derecho na Vrije Universiteit Amsterdam, i a risibí su grado cum laude na 1977. For di aña 1978 el a sigui un kurso pa hues na e Sentro di Estudio di Hustisia na Zutphen. Durante e periodo di estudio, el a traha komo sekretario na e korte di Rotterdam, komo fiskal interino i komo abogado na e bufèt di Van Doorne & Sjollema na Rotterdam. Na 1984 Wit a wòrdu nombrá komo hues na e korte di Rotterdam, i dia promé di oktober 1986 el a bira hues di Korte Komun di Hustisia di Aruba, Kòrsou, Sint Maarten i di Bonaire, Sint Eustatius i Saba. E tabata stashoná trái otro na e islanan Kòrsou, Aruba i Sint Maarten. Komo poliglòt Bob Wit tabata dominá papiamentu banda di varios otro idioma. Na 2005 el a keda huramentá komo hues di Korte Karibense di Hustisia. Banda di e funshon aki e tabata presidente di Korte Konstitushonal di Sint Maarten desde 2010. Na 2013 el a bira konosí pa su investigashon enkuanto di e integridat i korupshon den polítika i aparato di ámtenar na Sint Maarten. Entre otro a base di su raport, Hulanda a imponé pa Sint Maarten lanta un kámara di integridat.

Na 2020 a otorgá Wit e premio Nederlandse Juristen Vereniging (NJV) pa su esfuerzonan duradero i efikas na fomenta i mantené konfiansa públiko pa ku hurisprudensia den un ambiente di turbulensia.

Bob Wit tabata kasá ku Sheila Wit, ku hende e tabatin yu. Apenas un siman despues di a baha ku penshun pa motibu di salú, el a fayesé na Trinidad i Tobago na edat di 71 aña.
Korte Konstitushonal di Sint Maarten

**Korte Konstitushonal di Sint Maarten** (hulandes: *Constitutioneel Hof*; ingles: *Constitutional Court*) ta un korte di Sint Maarten i ta e outoridat mas altu di e pais. E korte ta tèst areglonan legal, ku a ser ratifiká pero aun no a drenta na vigor, riba nan kompatibilidat ku e Ordenansa Estatal (*Staatsregeling van Sint Maarten*). Un petishon pa tèst por wòrdu hasi solamente dor di e ombudsman di Sint Maarten. Ora someté un asunto dilanti di korte esaki ta suspendé e baimentu na vigor di e lei konserní. Sint Maarten ta e úniko pais dentro di Reino Hulandes ku ta disponé di un korte konstitushonal. 

## Huesnan
E Korte ta konsistí di tres hues (i tres reemplasante) ku ta wòrdu nombrá pa un termino di dies aña;  renombrashon ta permití un solo biaha. Mediante dekreto nashonal ta nombra i retira huesnan. E Konseho di Estado di Reino  Hulandes (*Raad van State*) i Korte Komun di Hustisia di Aruba, Kòrsou, Sint Maarten i di Bonaire, Sint Eustatius i Saba ambos ta hasi rekomendashon pa nombrashon di un miembro i un miembro interino. E di tres miembro i miembro interino ta wòrdu nombrá dor di gobièrnu di Sint Maarten despues di a konsultá ku e Korte Konstitushonal.

Dia 15 di novèmber 2010 hues Bob Wit a keda instalá komo e promé presidente di Korte Konstitushonal di Sint Maarten, funshon ku el a okupá te su fayesimentu dia 16 di yanüari 2024. 

Originalmente huesnan tabata wòrdu retirá ora di alkansa e edat di 70 aña. Entrante 20 di yuli 2021 e edat a keda kambia pa 75 aña komo den práktika e no ta fasil pa haña reemplasante kapasitá. Pa e motibu aki por a renombra hues mr. Jan de Boer dia 12 di ougùstùs 2021.

E aktual miembronan di e korte ta:

Pieter van Dijk tabata visepresidente di e Korte Konstitushonal di 2010 te 2013. E mester e tuma retiro komo el a alkansa e edat di 70 aña.

## Kasonan
Desde yanüari 2018 Nilda Arduin, e promé ombudsman di Sint Maarten di 2010 te 2019, a trese 2 kaso dilanti di korte.
* Kaso 2013/1: Kódigo penal
* Kaso 2015/1: Ordenansa Kamara di Integridat (*Landsverordening Integriteitskamer*)
Mount Flagstaff

**Mount Flagstaff** ta un seru di 370 meter di altura ku su top ta na e frontera entre Sint Maarten i Collectivité de Saint-Martin. Mount Flagstaff no ta e punto di mas altu di e isla Sint Maarten; esei ta Pic Paradis di 424 meter ku ta situá un kilometer i mei mas panort, den e teritorio i parti franses di e isla.

Mount Flagstaff ta e punto mas altu di pais Sint Maarten. E seru di mas altu riba e isla ku ta kompletamente riba teritorio di Reino Hulandes ta Sentry Hill.
Buena Vista

**Buena Vista** ta un bario den nortwest di Willemstad na Kòrsou i ta inkluí e besindarionan Juanota, Bellevue, Bivak, Normandie i Buena Vista. E bario ta situá panort di e refineria Isla.

Desde meimei i fin di aña 1920 Buena Vista a surgi komo un área di biba di mayoria trahadónan lokal ku tabata traha na Shell. Mas despues, meimei di dékada 1940, gobièrnu di Kòrsou a kuminsá ku konstrukshon di kas sosial i a konstruí kasnan popular entre otro na Buena Vista. Na 1959 a lanta un parokia den bario i a konsagrá un misa katóliko chikito na Santo Domingoweg, yamá La Birgen Milagrosa. Segun senso di 2011 tabatin 3.892 habitante na Buena Vista. E densidat di poblashon di e bario aki tabata 2.639 persona pa kilometer kuadrá. 

## Persona konosí
Personanan konosí di Buena Vista ta:
* Jandino Asporaat
* Soraida Juliana, e mihó picher di softbòl femenino ku Kòrsou a yega di konosé.
* Tirzo Martha
* Frank Martinus Arion
Sentry Hill

**Sentry Hill** ta un seru di 340 meter di altura na Sint Maarten. E ta e seru mas altu ku ta para kompletamente riba e parti hulandes di e isla Sint Maarten.
Pic Paradis

**Pic Paradis** òf **Pic du Paradis** ta un montaña na e parti franses di e isla Sint Maarten. E tin un altura di 424 meter i ta e punto mas altu di henter e isla, inkluyendo e parti hulandes.

Por subi e top via un kaminda ku ta bai stret ariba. E top mes por wòrdu alkansá dor di tres diferente kaminda.
Hillary Clinton

**Hillary Diane Rodham Clinton** (☆ 26 di òktober 1947) ta un polítiko i diplomátiko merikano ku a sirbi komo e di 67 secretario di estado di EE.UU. den e atministrashon di Barack Obama for di 2009 te 2013, como un senador merikano representando estado Niu Yòrk for di 2001 te 2009, i komo e promé dama di Merka pa presidente Bill Clinton for di 1993 te 2001. E ta miembro di e Partido Demokrátiko i tabata e nominado di e partido den e elekshon presidensial di 2016 na Merka. El a bira e promé muhé pa gana un nominashon presidensial di un partido polítiko importante di Merka i e promé muhé ku a gana e voto popular pa presidente di Merka.

E ta kasá ku Bill Clinton, kende tabata e di 42 presidente di Merka di 1993 te 2001. Huntu nan tin un yu muhé, Chelsea.
Antiano

Na Hulanda, un **antiano** ta un persona (habitante òf imigrante) prosedente di Antias hulandes anterior, i su desendientenan. E palabra ta un gentilisio derivá di *Antias*.

## Demografia
Karibe hulandes tin un poblashon di mas ku 350.000 habitante. Segun *Centraal Bureau voor de Statistiek* (2024) mas ku 194.500 antiano ta biba na Hulanda, kua 86.700 a nasé den Hulanda. Despues di e disolushon di Antias Hulandes na 2010 ta usa e término Karibe hulandes of parti karibense di Reino Hulandes komo nòmber kolektivo pa indiká e teritorio di eks-Antias Hulandes i Aruba.

Den Hulanda tin 22 munisipio ku ta identifiká komo *Antillengemeente* (munisipio ku antiano), pa via di e porsentahe relativamente altu di antiano ku ta biba einan. Entre nan esunnan mas importante ta: Rotterdam, Dordrecht, Den Helder, Eindhoven, Den Haag, Amsterdam i Groningen.

## Identidat
Antiano, komo siudadanonan di Reino Hulandes, tin nashonalidat hulandes. Nan tin tendensia di reservá e palabra *hulandes* pa un persona ku a nase na Hulanda. E hulandesnan aki ta ser konsiderá komo un klase apart, marká dor di idioma, edukashon i manera di pensa sosial-kultural. Na e islanan ABC nan ta ser yamá tambe **. Poseé nashonalidat hulandes, sinembargo, no ta kondusi outomátikamente na un sentido di identidat hulandes. Ora un antiano indiká ku e ta sinti su mes hulandes, esaki por wòrdu interpretá komo un eskoho konsiente den relashon entre un identidat antiano i un identidat hulandes.

Den Karibe Hulandes, un *antiano* ta konsiderá un término mas bien general. Usualmente ta referí na e habitantenan prosedente di e parti karibense di Reino Hulandes i nan desendientenan segun nan isla di origen: 
*  - arubiano òf rubiano
*  - yu di Kòrsou òf kurasoleño
*  - boneriano
*  Saba - sabano
*  - di Sint Maarten
*  Sint Eustatius - di Statia
Korte Karibense di Hustisia

**Korte Karibense di Hustisia** (hulandes: *Caribisch Hof van Justitie*; ingles: *Caribbean Court of Justice*; CCJ) ta un kolegio hudisial di Caricom i esun mas altu pa diferente estado karibense. E idiomanan ofisial di e Korte Karibense di Hustisia ta ingles, franses i hulandes.

CCJ a wòrdu fundá na 2001 i tin su sede na Port of Spain, Trinidad i Tobago desde 2005. Komo korte supremo e ta pone na prueba e Tratado Revisá di Chaguaramas, riba kua ta basá e fundashon di Caricom i e merkado komun. Esaki ta sigurá un interpretashon obligatorio i uniforme di e leinan komunitario. Riba e tereno aki CCJ ta outoridat eksklusivo i unifikadó.

Apelashon por wòrdu hasi riba un nivel internashonal mas altu, manera serka e Organisashon Mundial di Salú (WHO).

Un kantidat di pais a apuntá CCJ pa kasonan di apelashon na lugá di e komishon hudisial di e Privy Council (JCPC) di Mankomunidat di Nashonnan na London. Paisnan ku a skohe pa esaki ta Barbados, Belize i Guyana.

Banda di e korte tin e Tribunal Atministrativo di e Komunidat Karibense (*Caribbean Community Administrative Tribunal*) ku ta atende ku disputanan laboral entre institushonnan di Caricom.

## Miembro
E teritorio legal di CCJ ta enserá e siguiente paisnan:
* 
* 
*  (inkluso apelashon)
*  (inkluso apelashon)
*  Dominica
*  Grenada
*  (inkluso apelashon)
* 
*  
*  Montserrat
*  
* 
*  Sint Vincent i Grenadinanan
*  
* 

## Link eksterno
* Andrew N. Maharajh, The Caribbean Court of Justice: A Horizontally and Vertically Comparative Study of the Caribbean’s First Independent and Interdependent Court, 2014
Caricom

**CARICOM** of **Komunidat di Karibe** (ingles: *Caribbean Community*, CC) ta un organisashon intergubernamental ku ta un union polítiko i ekonómiko di 15 estado miembro (14 estado-nashon i un dependensia) rònt e kontinente Amérika i Oséano Atlántiko. Su meta prinsipal ta pa promové integrashon ekonómiko i kooperashon entre su miembronan, sigurá ku e benefisionan di integrashon ta ser kompartí na manera igual, i koordiná polítika eksterior. E organisashon a wòrdu establesé na 1973, ku su kuater miembro fundadó firmando e Tratado di Chaguaramas.

E sede di e sekretariado ta na Georgetown, Guyana. CARICOM ta benefisiario ofisial di e status di opservadó di Nashonnan Uni.


CARICOM-Single-Market.png|Merkado komun di Caricom
Flag of CARICOM.svg|Bandera di Caricom
Secretariat of the Caribbean Community (13958170063).jpg|Sede di sekretariado di Caricom


## Estado miembro
Hebreo

**Hebreo moderno** (*עִבְרִית חֲדָשָׁה*), tambe konosí komo *Ivrit*, ta e idioma ofisial di Israel i e lenga materno di mas òf ménos 5 mion hende. E ta pertenesé na e supgrupo semitiko di e famia di idioma afro-asiátiko.

E ta un kontinuashon artifisial di e **Hebreo bibliko**, ku tabata ekstinto desde siglo 3 òf 4 i despues tabata wòrdu utilisá solamente komo lenga litúrgiko. Esaki a wòrdu revitalisá den siglo 19 dor di lingwista Eliezer Ben-Yehuda.
Daniel Hodge

**Daniel Robert Hodge** (☆ 23 di òktober 1959 na Kòrsou) ta un bankero i polítiko di Kòrsou. E tabata e di tres promé minister di Kòrsou (2012-2013). 

## Bida i karera
Hodge a nase dia 23 di òktober 1959 na Kòrsou. E tabata alumno di Maria Immaculata Lyceum, unda el a graduá na 1978. Despues di esaki el a bai Hulanda pa kontinua su estudio. Na 1984 el a pasa su examen di bachelor di ekonomia na Universidat di Tilburg. Tres aña despues, na 1987, el a optené su master den ekonomia na Universidat Erasmus na Rotterdam. Bek na Kòrsou, Hodge a kuminsá su karera na Kodela, unda e tabata un empleado di analisis finansiero i presupuesto. Di 1989 te 1997 Hodge a traha pa Maduro & Curiel's Bank N.V. i despues a swich pa Giro Bank. E tabata konosí prinsipalmente komo direktor-general di PSB Bank, e eks-Postbank di Antias Hulandes, retirando na 2023. Na momentu ku el a asumi su funshon na 2002, el a risibí e enkargo pa realisá un 'turn around' na e banko públiko ku na e momentu ei tabata den nesesidat. Despues el a keda enkarga ku supervisa e independensia di e banko i e ekspansion di Postspaarbank te na un banko general kompleto.

Nominá pa partido Pueblo Soberano Hodge a wòrdu aserká na desèmber 2012 pa dirigí un gobièrnu di transishon pa seis luna. Esaki tabata pa duna Helmin Wiels, ganadó di e elekshon di 19 di òktober 2012, tempu pa negoshá un futuro gobièrnu. E gabinete apolítiko, konsistiendo di ekspertonan ku e meta pa sanea finanzas di Kòrsou, a ser formá dor di abogado Glenn Camelia. 

Hodge a huramentá dia 31 di desèmber 2012 i a keda den funshon te 7 di yüni 2013. E tabata susesor di Stanley Betrian komo promé minister i tambe tabata minister di Hustisia. E situashon finansiero di e pais, ku a sali for di man bou di gabinete Schotte, a kondusí na un instrukshon for di Den Haag i na tumamentu di medidanan drástiko dor di gabinete Hodge. Por ehèmpel, a subi e impuesto riba produkto di nesesidat diario di 6 pa 9% i a subi e edat di penshun di 60 pa 65 aña. 

Dia 25 di yüni 2013 Hodge a keda skohé komo e lider nobo di PAR, remplasando Emily de Jongh-Elhage. Tres luna despues e ta entrega su retiro di polítika, komo e funshon no por wòrdu kombiná ku su trabou komo direktor di PSB Bank. El a okupá ademas varios otro funshon di dirigente. Komo representante di sektor bankario e tabata miembro di direktiva di Vereniging Bedrijfsleven Curacao (VBC) (1999-2001, 2017-2019). Na 2015 e tabata presidente di Curaçao Bankers Association (CBA). Na 2020 el a wòrdu nombrá director di VBC, ku e enkargo pa restrukturá e organisashon representativo di gremio empresarial. Na 2021 el a keda elegí komo su presidente. Desde 2022 e ta miembro interino di SER Kòrsou, representando e gremio di dunador di trabou. 

Sinembargo, su nominashon dor di CBCS pa e bira miembro di su hunta di komisario a wòrdu revoká na mei 2024 despues ku hues a sentensiá Hodge pa paga PSB Bank un suma konsiderabel bèk. Kontra e sentensia aki Hodge a bai den apelashon.
ChatGPT

**ChatGPT** (abreviashon di ingles: *Chat Generative Pre-trained Transformer*) ta un chatbot. E programa a ser lansá komo prototipo na novèmber 2022 dor di OpenAI i ta basá riba OpenAI su famia GPT-3.5 di modelo di idioma grandi (Large Language Model, LLM). E tin tantu téknika di supervishon komo téknika di siñamentu reforsá.

Sinku dia despues di su lansamentu e wèpsait di ChatGPT tabatin mas ku un mion usuario. Na yanüari 2023, ChatGPT a yega mas ku 100 mion usuario. El a haña atenshon pa su kontestanan den hopi área di konosementu, pero fayonan den eksaktitut ta ser bisa di ta un desbentaha importante. 

## Karibe Hulandes
Na Kòrsou, e organisashon literario Wintertuin Curaçao a tuma e inisiativa di bin ku un modelo di idioma grandi meskos ku ChatGPT, pero dediká kompletamente na idioma papiamentu. Despues di kuater aña di investigashon i desaroyo "LengaGTP" posiblemente lo tin su lansamentu na 2025.
Afkondigingsblad van Aruba

**Afkondigingsblad van Aruba** (*Proclamacion oficial di Aruba*, AB) ta e nomber di e publicacion oficial di gobierno di Aruba, pa medio di cual ta saca informacion cu ta legalmente prescribi, manera ordenansanan di pais Aruba. E ta scirbi den idioma hulandes.

## Historia
E prome proclamacion oficial Arubano a aparece na 1951 den cuadro di e restructuracion di Antias Hulandes den teritorio insular . Artíkulo 83 di ERNA (Reglamento Insular di Antias Hulandes, di cual Aruba tabata forma parti) tabata stipula ku e teritorio insular di Aruba mes ta publica tur asunto cu ta toca reglamentacion di su teritorio, manera ordenansa y medidanan general insular, cambio di ley y detaye di reglanan transitorio. Ley, ordenansa y decretonan riba nivel di Antias Hulandes y di Reino Hulandes sinembargo si a keda bou di *[[Publicatieblad (Antias Hulandes)|Publicatieblad]]* te dia Aruba a bandona Antias Hulandes na 1986.

Desde 1986 e obligacion pa publica ta regla den ley di Aruba, entre otro den *"Landsverordening bekendmaking en inwerkingtreding"* (AB 1992 no. GT 2) y *Landsbesluit bekendmaking wettelijke regelingen* (AB 1986 no. 1). Ehecucion di esaki ta cay bou di minister di Husticia. E ordenansa ta rekeri publicacion di:
* leynan di reino
* medidanan general di reino
* ordenansanan di Aruba
* decretonan di medidanan general
* areglonan ministerial y
* decisionnan pa stipula e fecha cu esakinan ta bay na vigor.

## Publicacion via internet
E afkondigingsblad van Aruba (1986-presente) ta disponibel online desde 2013 riba e website oficial di gobierno di Aruba. Cada edicion ta menciona e aña di publicacion sigui pa e number di e edicion. Por ehempel: AB2014 no.39. Na 2013 a saca 97 edicion; e cantidad di pagina di cada edicion ta varia. Banda di e AB gobierno ta publica bisemanalmente riba su website e noticiero *Landscourant* (Gaceta oficial di Aruba), den cual ta duna notificacion ora tin edicion nobo di e afkondigingsblad.  

## Mira tambe
* Publicatieblad di Antias Hulandes

## Link externo
* Afkondigingsbladen, Gobierno di Aruba
* Afkondigingsblad van Aruba, Coleccion digital di BNA
* Afkondigingsblad Aruba, Worldcat.org
Publicatieblad (Antias Hulandes)

**Publicatieblad** (PB) tabata e nòmber di e órgano ofisial di Antias Hulandes, den kua tabata tuma lugá e proklamashon di e reglanan di lei ku e pais tabata adoptá.  E órgano a wòrdu lanta dia 1 di aprel 1846 bou di kolonia Kòrsou i Dependensianan i a stòp di eksisti dia 10 di òktober 2010 ora Antias Hulandes a keda disolbí. 

## Proklamashon
E publicatieblad tabata publiká na idioma hulandes ordenansa (lv) i dekretonan ku ta kontené medidanan general (lb ham) pa henter e teritorio di Antias Hulandes. Den kuadro di e restrukturashon antiano den teritorio insular, e tarea di publiká e reglanan di lei na nivel insular a keda otorgá na 1951 na e kuater teritorio insular pa nan respektivo teritorio.

Tabatin otro dokumentonan ofisial importante, ku segun "Staatsregeling Nederlandse Antillen" mester a wòrdu publiká; por ehèmpel e reglamentonan di orden di Parlamento, Konseho Insular i Konseho Konsultativo di Antias Hulandes. Igualmente e tabata rekerí pa publiká reglamentonan legal na nivel di Reino Hulandes ku tabata valido pa Antias Hulandes. Nan tabata enserá entre otro e lei di Statuut pa Reino Hulandes, akuerdonan internashonal, leinan di reino i segun e reglamento pa gobernador di Antias Hulandes tambe medidanan general di administracion di reino i dekretonan real. 

E publicatieblad no tabatin fecha di publikashon fiho; esaki tabata depende di ora un proklamashon ku mester tuma lugá. Ora un lei no menshoná un fecha pa bai na vigor e ora outomátikamente esaki tabata bira trinta dia despues di e fecha di publikashon di e publicatieblad den kua el a wòrdu proklamá. 

## Mira tambe
* Afkondigingsblad van Aruba
Konstitushon di Antias Hulandes

**E Konstitushon** of **Areglo di estado di Antias Hulandes** (na hulandes: **Staatsregeling van de Nederlandse Antillen**) ta e areglo legal di e konstelashon konstitushonal di loke tabata pais Antias Hulandes. Huntu ku Hulanda i Sürnam, Antias Hulandes tabata un pais konstituyente di Reino Hulandes. Proklamashon di e Konstitushon a tuma lugá dia 29 di mart 1955 mediante un medida general di reino (*algemeen maatregel van rijksbestuur*), apesar ku ta trata aki di un ordenansa nashonal antiano.  Esaki a bira posibel spesífikamente dor di artíkulo 59 (4) di Statuut pa Reino Hulandes, ku algun luna promé a keda proklamá riba 15 di desèmber di 1954. Huntu ku e Areglo Insular di Antias Hulandes (*Eilandenregeling Nederlandse Antillen*, ERNA), e Konstitushon ta deskribí e fundeshi di e gobièrnu di Antias Hulandes. 

## Mira tambe
* Antias Hulandes
* Disolushon di Antias Hulandes
Konstitushon di Kòrsou

**E Konstitushon di Kòrsou** (na hulandes: **Staatsregeling van Curaçao**) ta e areglo legal konstituyente di pais Kòrsou, ku ta forma parti di Reino Hulandes. E ta e ley mas altu di Kòrsou i ta regla kon e pais ta organisá y ta wòrdu goberná. E konstitushon ta indiká e órganonan di gobernashon, nan tarea- i kompetensianan.

## Historia
E lei di konstitushon a wòrdu aprobá ku un mayoria di 15 kontra 6 voto den e Konseho Insular di Kòrsou dia 5 di sèptèmber 2010. Na e votashon dia 19 di yüni 2010 no a logra un mayoria di dos tersera; loke a resultá den elekshonnan pa Konseho Insular ku a ser tené dia 27 di ougùstùs. E Konseho Insular nobo, instalá dia 4 di sèptèmber, mesora a vota riba e areglo.

E areglo fundamental aki a bai na vigor dia 10 di òktober 2010, na momento ku Antias Hulandes a keda desmantelá. E Konstitushon di Kòrsou, igual na e Konstitushon di Aruba i e Konstitushon di Sint Maarten, ta subordiná na e Statuut pa Reino Hulandes.

## Link eksterno
*  Konstitushon di Kòrsou
Café americano

***Café americano*** (o Americano) ta un preparacion di koffie unda espresso ta wordo verdun cu awa cayente na un proporcion di 2ː1 te cu 4ː1. Asina ta crea un smaak di koffie mas suave, parecido na e smaak di koffie di filter.

## Origen

Café americano a surgi na Europa durante e Guera Mundial II, unda a crea un koffie cu tabata parecido na e koffie cu e ehercito Mericano tabata custuma cune for di cas.
Chatbot

Un **chatbot** of **chatterbot** of simplemente **bot** ta un interlokutor outomatisá. E ta e kombinashon di e palabranan 'chat' i 'robot'. Chatbotnan por wòrdu hañá riba wèpsait i den programanan di Instant Messenger, manera Facebook Messenger, Skype (e promé Windows Live Messenger, e susesor di MSN Messenger), Yahoo, AIM, Google Talk, Telegram, WhatsApp, Discord i Slack. Den kaso di programa di Instant Messenger, e chatbot por wòrdu agregá komo un amigu.

## Historia
Un di e promé ehèmpelnan ta ELIZA (1964), un programa komputerisá ku por hiba un kòmbersashon simple ku hende. Despues a desaroyá un seri di chatbotnan, entre otro Parry (1972), Racter (1984) i ALICE (1995). 

Na kuminsamentu di 2016, e kantidat di chatbot riba plataforma di medionan sosial a oumentá enormemente, i miles di chatbot a wòrdu usa den áreanan manera marketing, sistema di sosten, kuido di salú, entretenimentu, enseñansa, patrimonio kultural, plataforma di mensahenan, aplikashonnan industrial i investigativo.

Na fin di aña 2022 OpenAI a lansa su chatbot ChatGPT, basá riba e modelo GPT-3 di e kompania. ChatGPT ta un di e chatbotnan mas avansá ku ta disponibel aktualmente i ta konsiderá komo un punto importante den e desaroyo di *"conversational AI"*. E modelo ta entrená pa un volumen grandi di kombersashonnan humano i p'esei por komuniká ku e usuario den un forma natural i humano. ChatGPT ta ser usá hopi pa servisio di kliente i por kontestá preguntanan riba un variedat di tópiko. E ChatGPT ofisial hopi biaha no tabata disponibel pa motibu di e karga altu, loke a popularisa e appnan di chat ku ta usa e API ofisial di OpenAI.
Dia di Kòrsou

**Dia di Kòrsou** òf **Dia di Pais** ta e dia ku ta selebrá e echo ku Kòrsou ta un pais outónomo den Reino Hulandes. Esaki ta wòrdu selebra riba 10 di òktober, fecha riba kual na 2010 Antias Hulandes e keda disolbí i e isla di Kòrsou e bira un pais outónomo (ku propio gobernashon) i un pais konstituyente di Reino Hulandes.

Na Kòrsou, e dia ta un dia di fiesta nashonal i ofisialmente un dia liber.
Bonchi di koffie

Un **bonchi di koffie** ta un simia di e mata di koffie (*[[Coffea]]*). E simianan aki ta wordo yama bonchi di koffie pa e motibo cu nan ta mustra similar na un bonchi berdadero pero for di e perspectiva di botanica esaki no ta corecto. 

E simianan ta ubica den e fruta cu color cora o biña. Normalmente, cada fruta tin dos simia cu e bandanan plat contra otro. Sinembargo, e sa pasa cu un fruta ta consisti di solamente un fruta. E bonchi aki ta mas chikito y rondo den su forma en comparacion cu un bonch'i koffie normal. E bonchi chikito aki ta wordo yama *peaberry.*

E bonchinan di koffie mas conoci ta e *[[Coffea arabica]]* (Arabica) y *[[Coffea robusta|Coffea canephora]]* (Robusta). E tera, tanto e salo, como e temperatura y humedad di e medio ambiente tin influencia ariba e producto final. Asina e mesun bonchi su sabor lo ta masha diferente si, por ehempel, e ta origina for di Costa Rica en comparacion cu Etiopia. 

Robusta tin un averahe di casi dos biaha mas cafeina cu koffie arabica, 2.7% y 1.5%, respectivamente. Esaki ta pa motibo di e altitud unda e koffie ta wordo cultiva. E mata di koffie ta produci cafeina pa proteha su mes di parasito y malesa. Na altitudnan mas abou (900–1.000m), unda e bonch'i Robusta ta crece, tin mas malesa y parasito, loke ta pone cu e mata mester di mas proteccion. Al contrario, e bonch'i Arabica no tin mester di e proteccion natural aki, pasobra e ta crece na un altitud mas halto (1.300–1.500m). Asina e bonch'i Arabica ta consisti di menos cafeina en comparacion cu e bonch'i Robusta. Bonch'i koffie cultiva na un altitudnan ariba di 1.200 meter ta mas preferi, pasobra e elevacion kiermen cu e bonch'i koffie ta desaroya mas pocopoco, resultando den un bonch'i koffie cu densidad nutritivo halto. 

Brasil ta reconoci como e productor y proveedor mas grandi di koffie. Na 2022, Brasil a produci 62.6 miyon saco (saco di 60kg) di koffie, sigui pa Vietnam cu 30.2 miyon saco, y Colombia cu 12.6 miyon saco.
Espresso

**Espresso** ta koffie chikito prepara cu tiki awa cayente bou di presion halto forsa door di koffie mula fini y gepak. E tipo di preparacion di koffie aki ta posibel pa medio di un mashin di espresso. Asina ta crea un koffie concentra y intenso den sabor. Pa e motibo aki, espresso ta e base di otro variacionnan di koffie cu lechi. Por ehempel, cappuccino o latte machiato.

## Origen
E nomber di e koffie aki tin su origen den un  palabra Latin pa "primi", referiendo na e metodo di preparacion. Espresso ta origina for di Italia, unda e ta masha comun pa bebe pa desayuno, y unda un espresso ta conoci como un *caffè*.
## Descripcion
Espresso ta generalmente mas diki cu koffie prepara cu otro metodo, cu un consistencia similar na honing kenta. Esaki ta debi na e concentracion halto di particula solido suspendi den e likido y un capa di crema (un scuma crematoso). E crema ta consisti di vet y sucu cu a wordo primi for di e koffie bou di presion halto.

Sinembargo, un espresso ta mas intenso den su sabor, un *shot* di espresso (±30ml) ta contene menos cafeina cu un copi koffie normal, por ehempel, koffie di filter. E metodo di extracto di espresso ta unicamente extrae 75–78% di cafeina. E percentahe ta mas abou, pa e motibo di e tempo cortico di contacto entre e koffie mula y awa (25–30s). Ademas di e cantidad di awa, temperatura, y e metodo di extracto, e tipo di bonchi di koffie tambe ta hunga un rol den e cantidad di cafeina.

E standard espresso shot no ta e unico tipo, tin otro tipo di espresso, di cual e mas conoci ta e ristretto y doppio.
Chris Romero

**Crispin Valentino Junior "Chris" Romero** (☆ 9 di maart 1976 na Aruba) tabata un politico Arubano. E tabata minister di Transporte, Comunicacion y Sector Primario (2017-2021) y prome di esey miembro di Parlamento di Aruba (2013-2017).

## Biografia
Romero a nace na Aruba y a lanta na San Nicolas. Despues di su estudio na Instituto Pedagogico Arubano (IPA), el a cuminsa traha como maestro na San Nicolas. Na 2005 el a drenta arena politico komo kandidato hoben pa e districto di San Nicolas riba e lista di MEP y a participa na cuater eleccion consecutivo. Na 2013 e tabata number 2 riba e lista, despues di Evelyn Wever-Croes, y a obtene 1273 voto personal y un asiento como miembro di Parlamento di Aruba. Despues di eleccion 2017 el a wordo nombra minister di Transporte, Comunicacion y Sector Primario entrante 17 di november 2017. Na 2021 Romero ta keda sin participa na eleccion dia 25 di juni. Despues di caba su término dia 20 di september 2021 como minister den Gabinete Wever-Croes I el a retira for di politica pa motibu personal.  

Chris Romero ta kasá i tata di tres yiu homber.

## Asunto Kwihi
E investigacion penal, conoci como e "Caso Kwihi", ta enfoca riba algun contract di servicio cu Romero a firma como minister. Den cuadro di esaki, e Ministerio Públiko a hasi diferente buskeda di cas den febrüari 2023, entre otro e cas di e ex-minister, Edison Briesen.
Lampe

**Lampe** ta un fam di origen  hulandes, di provinsia di Zeeland, ku presensia den Karibe Hulandes desde 1730. 
E por referi na:

## Hende

* Christina Lampe, polítiko
* Mosa Lampe, promé poeta nativo di kolonia Kòrsou i Dependensianan
* Nicolas Piña Lampe (1921-1967), poeta
*Padu Lampe (1920-2019), pianista i kompositor
* Roderick Lampe, futbolista
*Rudy Lampe, sientífiko, antianista i polítiko 
*Wem Lampe (1896-1973), promé minister plenipotensiario di Antias Hulandes na Den Haag
Ristretto

**Ristretto** ta un variacion di espresso cu menos awa (±15ml), cual ta un koffie mas concentra cu un espresso. Asina e espresso ristretto ta mas sterki den sabor y aroma cu un capa di crema scur (scuma crematoso). E *shot* di espresso ristretto ta contene, literalmente, un slok di koffie.

E bonchi'i koffie ta wordo mula mas fini cu un di espresso standard pero ta wordo prepara den e mesun tanto tempo (±25–30s). E grado di distribucion mas grandi di e bonchi mula fini ta resulta den mas vet y aroma pero menos marga. 

Hopi biaha ta asumi cu mas sterki un koffie ta, kiermen cu mas cafeina e ta contene. Lo contrario ta berdad, pasobra en general cafeina ta wordo libera na fin di e proceso di preparacion. Pues ristretto ta contene proporcionalmente menos cafeina cu espresso.
Doppio

**Doppio** ta un dobel espresso, cual ta nada menos cu dos bes un espresso. *Doppio* ta e palabra Italiano pa "dobel". 

Un espresso doppio ta dos biaha e dosis normal di espresso, dobel e cantidad di awa y koffie, cual ta resulta den un volumen total di mas o menos 75–95ml. Ademas, similar cu espresso, un capa di crema scur ta aparece pa medio di e metodo di preparacion cu e mashin di espresso.